
ŠIAULIŲ MIESTO SAVIVALDYBĖS ADMINISTRACIJOS
EKONOMIKOS IR INVESTICIJŲ SKYRIUS

SPRENDIMO 
„DĖL PRITARIMO INVESTUOTI ŠIAULIŲ MIESTO SAVIVALDYBĖS TURTĄ IR DIDINTI NEPINIGINIU ĮNAŠU UŽDAROSIOS AKCINĖS BENDROVĖS „ŠIAULIŲ GATVIŲ APŠVIETIMAS” ĮSTATINĮ KAPITALĄ“ PROJEKTO
AIŠKINAMASIS RAŠTAS

2023 m. rugpjūčio 30 d.
Šiauliai


Parengto sprendimo projekto tikslai: 
.	 Investuoti ir kaip nepiniginį įnašą perduoti uždarajai akcinei bendrovei „Šiaulių gatvių apšvietimas“ Šiaulių miesto savivaldybei nuosavybės teise priklausantį kilnojamąjį turtą –  mokėjimo automatus (parkomatus) (nepriklausomų turto vertintojų nustatyta turto vertė – 460 560 Eur) (priedas), didinant uždarosios akcinės bendrovės „Šiaulių gatvių apšvietimas“ įstatinį kapitalą 460 557,70 Eur (keturiais šimtais šešiasdešimt tūkstančių penkiais šimtais penkiasdešimt septyniais eurais ir 70 ct.)  ir išleidžiant 158 813 (šimtą penkiasdešimt aštuonis tūkstančius aštuonis šimtus trylika) vnt. paprastųjų nematerialiųjų vardinių akcijų, kurių kiekviena – 2,90 Eur (du Eur 90 ct.) nominaliosios vertės, o 2,30 Eur  (du eurai 30 centų) sudarytų akcijų priedą (akcijos nominaliosios vertės perviršį). Akcijų emisijos kaina lygi jų nominaliajai vertei. Visos išleistos naujos akcijos perduodamos Šiaulių miesto savivaldybei.
. Pavesti uždarosios akcinės bendrovės „Šiaulių gatvių apšvietimas“ direktoriui parengti uždarosios akcinės bendrovės „Šiaulių gatvių apšvietimas“ įstatų naują redakciją, pateikti juos tvirtinti Šiaulių miesto savivaldybės merui ir įregistruoti Juridinių asmenų registre.
. Įgalioti Šiaulių miesto savivaldybės merą pasirašyti šio sprendimo 1 punkte nurodyto ilgalaikio materialaus turto perdavimo ir priėmimo aktą, akcijų pasirašymo sutartį ir atlikti kitus reikalingus veiksmus, susijusius su įstatinio kapitalo didinimu.
Uždaroji akcinė bendrovė „Šiaulių gatvių apšvietimas“ (toliau – Bendrovė) 2023-08-24 raštu Nr. SR-391 „Dėl savivaldybės turto investavimo ir UAB „Šiaulių gatvių apšvietimas“ įstatinio kapitalo didinimo turtiniu įnašu“ kreipėsi į Šiaulių miesto savivaldybės (toliau – Savivaldybė) administraciją prašydama perduoti Bendrovei Savivaldybei priklausantį turtą – 76 vnt. mokėjimo automatų (parkomatų). Bendrovė prašo minėtą turtą perduoti valdyti nuosavybės teise, didinant Bendrovės įstatinį kapitalą turtiniu įnašu.
Šiuo metu UAB „Šiaulių gatvių apšvietimas“ teikia vietinės rinkliavos už naudojimąsi Šiaulių miesto savivaldybės tarybos nustatytomis vietomis automobiliams statyti surinkimo, mokėjimų ir leidimų administravimo bei kontrolės paslaugas pagal su Savivaldybe pasirašytą sutartį. Bendrovė eksploatuoja, prižiūri, valdo 76 vnt. mokėjimo automatų (parkomatų) Šiaulių mieste. 
Siekiant tinkamai vykdyti Savivaldybės Bendrovei perduotas funkcijas bei užtikrinti viešąjį interesą, susijusį su siekiu pagerinti visuomeninių objektų, įstaigų ir įmonių, esančių miesto centrinėje dalyje, pasiekiamumą, aplinkos ekologinę būklę ir automobilių transporto eismo sąlygas centrinėje miesto dalyje, bei gyvenamuosiuose mikrorajonuose, užtikrinant tinkamą Bendrovės  pagal sutartį vykdomų paslaugų atlikimui būtinos infrastruktūros bei įrangos funkcionavimą, priežiūrą, operatyvų apmokėjimo parkomatuose trikdžių šalinimą, bei siekiant sumažinti savivaldybės administracinę naštą administruojant Savivaldybei priklausantį turtą, būtų tikslinga mokėjimo automatus (parkomatus)  perduoti Bendrovei, padidinant Bendrovės įstatinį kapitalą turtiniu įnašu. Investuojamo turto vertė nustatyta ir nurodyta 2023-06-20 Savivaldybės užsakymu atlikto kilnojamojo turto vertinimo ataskaitoje Nr. 23/06-086.
Perdavus minėtą turtą Bendrovei, būtų užtikrinama tinkama parkomatų ir jų informacinės sistemos priežiūra, teikiamos paslaugos vientisumas, kryptingas bei nuoseklus parkomatų ir jų valdymo sistemų atnaujinimas ir modernizavimas.
Nuosavybės teise valdydama minėtą turtą Bendrovė įgytų galimybę ne tik tinkamai prižiūrėti turtą, bet ir investuoti savo lėšas į turto atnaujinimą. Bendrovė galėtų sistemingai, koordinuotai ir planuotai gerinti ir atnaujinti parkomatus ir jų valdymo sistemas, kadangi valdo tiesioginę informaciją apie objektų būklę, taip iš esmės pagerindama turto būklę ir teikiamų viešųjų paslaugų kokybę.
Perduodant Bendrovei minėtą Savivaldybei nuosavybės teise priklausantį turtą, būtų didinamas Bendrovės įstatinis kapitalas 460557,70 Eur (keturiais šimtais šešiasdešimt tūkstančių penkiais šimtais penkiasdešimt septyniais eurais 70 ct.) išleidžiant 158813 (šimtą penkiasdešimt aštuonis tūkstančius aštuonis šimtus trylika) vnt. paprastųjų nematerialiųjų vardinių akcijų, kurių kiekviena – 2,90 Eur (du Eur 90 ct) nominaliosios vertės, o 2,30 Eur  (du eurai 30 ct.) sudarytų akcijų priedą (akcijos nominaliosios vertės perviršį). Akcijų emisijos kaina lygi jų nominaliajai vertei. Visos išleistos naujos akcijos perduodamos Šiaulių miesto savivaldybei.
Vadovaujantis Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 22 straipsnio 4 dalimi, savivaldybė gali turtą investuoti įsigydama įstatinį kapitalą didinančios uždarosios akcinės bendrovės akcijų, kurios visuotiniame akcininkų susirinkime savivaldybei suteikia daugiau negu 50 procentų balsų. Šiaulių miesto savivaldybė yra vienintelė Bendrovės akcininkė, valdanti 100 proc. akcijų.
Atsižvelgdama į gautą raštą, Savivaldybės administracija, vadovaudamasi teisės aktų reikalavimais, paruošė Savivaldybės tarybai pasiūlymą dėl sprendimo investuoti Savivaldybės turtą (2023-08-29 pasiūlymas Nr. S-3296) (pridedama).
Lietuvos Respublikos Vyriausybės 2007 m. liepos 4 d. nutarimo Nr. 758 „ Dėl sprendimo investuoti valstybės ir savivaldybių turtą priėmimo tvarkos aprašo patvirtinimo“,  9.3 papunkčiu nustatyta, kad perduodamo turto vertinimo ataskaita, atitinkanti Lietuvos Respublikos turto ir verslo vertinimo pagrindų įstatymo nustatytus reikalavimus turi būti pateikta Audito, apskaitos, turto vertinimo ir nemokumo valdymo tarnybai prie Lietuvos Respublikos finansų ministerijos, kuri turto vertinimo ataskaitą paskelbia savo interneto svetainėje.
Šio nutarimo 91 punktas numato, kad sprendimas investuoti valstybės ir savivaldybės turtą gali būti priimtas ne anksčiau kaip po 1 mėnesio nuo turto vertinimo ataskaitos paskelbimo Audito, apskaitos, turto vertinimo ir nemokumo valdymo tarnybai prie Lietuvos Respublikos finansų ministerijos, kuri turto vertinimo ataskaitą paskelbia savo interneto svetainėje.
Turto vertintojo mažosios bendrijos „Eksperts“ 2023-06-20 atlikta nekilnojamojo turto vertinimo ataskaita Nr.23/06-086, Audito, apskaitos, turto vertinimo ir nemokumo valdymo tarnybos prie Lietuvos Respublikos finansų ministerijos interneto svetainėje patalpinta 2023-07-21. Nuoroda internete: https://avnt.lrv.lt/lt/veiklos-sritys/vertinimas-1/vertinimo-ataskaitu-vieso-paskelbimo-sarasai

Sprendimo projekte aptariami klausimai reguliuojami Lietuvos Respublikos vietos savivaldos įstatymo 15 straipsnio 2 dalies 19 punktu ir 63 straipsnio 2 dalimi, Lietuvos Respublikos akcinių bendrovių įstatymo 20 straipsnio 1 dalies 18 punktu, 45, 451, 49 ir 50 straipsniais, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 22, 23 straipsniais, Lietuvos Respublikos Vyriausybės 2007 m. liepos 4 d. nutarimu Nr. 758 „Dėl Sprendimo investuoti valstybės ir savivaldybių turtą priėmimo tvarkos aprašo patvirtinimo“, Savivaldybių turtinių ir neturtinių teisių įgyvendinimo savivaldybių valdomose įmonėse tvarkos aprašo, patvirtinto Lietuvos Respublikos Vyriausybės 2007 m. birželio 6 d. nutarimu Nr. 567 „Dėl Savivaldybių turtinių ir neturtinių teisių įgyvendinimo savivaldybių valdomose įmonėse tvarkos aprašo patvirtinimo“ 1 punktu.


Sprendimo projektu naujų teisinių reglamentavimo nuostatų nenumatoma. 

Priėmus sprendimą, galimos pasekmės (nurodomos tiek teigiamos, tiek neigiamos galimos pasekmės).
Priėmus sprendimą teigiamos pasekmės – bus užtikrinamas viešasis interesas ir savivaldybės funkcijų, susijusių su aplinkos kokybės gerinimu ir apsauga, eismo ir visuomenės saugumu, įgyvendinimas, tinkamas parkomatų funkcionavimas, priežiūra, atnaujinimas ir vystymas.


Priėmus sprendimą keičiamų ar pripažįstamų negaliojančiais teisės aktų nėra.


Papildomų teisės aktų sprendimo įgyvendinimui priimti nereikia.

Sprendimui įgyvendinti reikalingos lėšos (nurodoma, kiek biudžeto lėšų pareikalaus ar leis sutaupyti sprendimo įgyvendinimas). 
Sprendimui įgyvendinti papildomų lėšų nereikia. 

Sprendimo projekto antikorupcinis vertinimas (jei tokį vertinimą reikia atlikti, nurodoma, kad pridedama Antikorupcinio vertinimo pažyma).
Antikorupcinis vertinimas neatliktas, pažyma nepridedama.

Sprendimo projektą parengė Šiaulių miesto savivaldybės Ekonomikos ir investicijų skyrius. Ekonomikos ir investicijų skyriaus vedėja – Aistė Petkuvienė. Tiesioginis rengėjas – Ekonomikos ir investicijų skyriaus vyr. specialistė, Ligita Balsienė, tel. (8 41) 383434. 

Numatomo teisinio reguliavimo poveikio vertinimo rezultatai.
Neatlikta ir nenumatyta.



Skyriaus vedėja	      				                                            Aistė Petkuvienė	




